रास्ते में उन्हें दो बसें मिली थीं। एक आ रही थी और एक जा रही थी। ट्रक तो कई गुजरे थे। इधर से भी उधर से भी। सड़क इतनी चौड़ नहीं थी। कई बार दोनों साइकिलें कच्चे रास्ते पर चलने लगतीं। और फिर सामने अब साफ सड़क थी। पीछे से भी कुछ नहीं आ रहा था। हाकिम सिंह ने साइकिल को लड़के के बराबर रख लिया। अपने माथे पर से झूठ-मूठ का पसीना पोंछा। झूठ-मूठ ही अपना बायां हाथ अपनी कमर पर रख लिया, जैसे बहुत थक गया हो। और फिर वह झुककर साइकिल चलाने लगा, जैसे सारा जोर लगा रहा हो। उसने चोर आंख से देखा, औरत मुस्करा रही थी। लड़केका पूरा जोर लगा हुआ था, जैसे वह मर मिटेगा लेकिन अपनी साइकिल को पीछे नहीं रहने देगा। हाकिम सिंह धीरे-धीरे पीछे रह गया। फिर तो उसने साइकिल खड़ ही कर दी। वे काफी दूर जा चुके थे, लेकिन हाकिम सिंह को औरत का खिला-खिला चेहरा साफ दिख रहा था। हाकिम सिंह ने सिर झुका लिया, जब उसने देखा कि वह दूसरे हाथ से लड़के की पीठ थपथपा रही थी